Summary: A Consellería de Industria asinou dous meses antes das eleccións municipais convenios con catro empresas editoras de xornais para a publicación de informacións sobre a súa actividade.

O financiamento dos medios de comunicación é unha das grandes materias pendentes do Goberno galego dende hai tres décadas, cando en tempos de Gerardo Fernández Albor e Xosé Luís Barreiro Rivas a Xunta emprendeu a sinatura de convenios bilaterais coas empresas editoras para a publicación de determinados contidos a cambio de fondos da Administración. Esta práctica implantouse definitivamente durante a etapa de Fraga, mantívose co bipartito e continuou co gabinete de Alberto Núñez Feijóo, aínda que tanto o actual Executivo como o de PSdeG e BNG prometeran reformular este xeito de proceder cunha lei específica. Unha das últimas operacións neste eido implicou destinar máis de 200.000 euros para a compra de reportaxes e entrevistas en catro medios de comunicación. O 27 de marzo de 2015, dous meses antes das eleccións municipais, a daquela Consellería de Economía e Industria -tamén competente en materia de Emprego dende a última remodelación- asinou convenios de colaboración con catro editoras de diarios impresos para comprometer a publicación de contidos sobre a súa actividade ata finais de ano. Estes acordos, habituais neste departamento, difiren dos anteriores por ter maior concreción, chegando a especificar o xénero xornalístico co que se abordarán as novas pactadas e o número das mesmas. O convenio de maior contía foi asinado con La Voz de Galicia por 114.802,84 euros "para elaborar e publicar información relacionada con estratexias, programas e iniciativas da Consellería que resulten de interese para a cidadanía". Implicou a elaboración dun "mínimo de cinco monográficos Obxectivo Emprende" ou, no seu defecto, "cinco reportaxes en materia de emprendemento, internacionalización e innovación" vinculados ao labor do Goberno. Estes acordos difiren doutros anteriormente asinados pola mesma Consellería en que desta volta se especifica a cantidade de reportaxes ou entrevistas a realizar sobre a súa actividade Nunha liña semellante, Industria acordou a publicación de "texto, monográficos ou gráficos" nun "mínimo de 3 reportaxes ou entrevistas en materia de innovación, internacionalización ou eficiencia enerxética" no Faro de Vigo. Este convenio, no que se incluíu a "organización dun foro con empresarios sobre un tema de interese económico e empresarial coorganizado pola consellería", financiouse con 59.781 euros. A continuación en importe situouse o convenio asinado con El Progreso, diario no que, por 27.034,83 euros, o Goberno conveniou a publicación dun "mínimo de 10 reportaxes ou entrevistas" vinculadas á Consellería. Tanto o actual Goberno como o bipartito comprometeron pero non cumpriron regular por lei a relación cos medios de comunicación O paquete de acordos completouse co asinado coa Editorial Compostela, editora de El Correo Gallego, que por 11.803,94 euros pactou a publicación de "3 páxinas de información sobre estratexias, programas e iniciativas" da Consellería. No mesmo convenio inclúese a organización dun "foro empresarial sobre a Industria 4.0" e a "organización e emisión dun programa de debate sobre un tema de interese económico e empresarial" na canle de televisión do grupo. Aínda que estes acordos se remontan á primavera de 2015 veñen de ser incorporados hai escasas datas ao rexistro público de convenios, creado e mantido ao abeiro da lei de transparencia do ano 2006. Como informou Praza Pública, este rexistro estivo sen ser actualizado dende abril do ano pasado, un freo na información que o Goberno galego atribúe a carencias de persoal. Investigación xudicial en Euskadi Unha práctica semellante en Euskadi desembocou no coñecido como 'caso Noticias' A inserción de información pagada nos medios de comunicación, figura diferente á do patrocinio ou á dos espazos publicitarios, chegou a Galicia 'importada' nos anos 80 dende Euskadi, toda vez que o Goberno galego da época imitou as prácticas que na altura xa despregaba o PNV. En Euskadi, precisamente, estes pagamentos a cambio de información están baixo a lupa da Xustiza a raíz dunha denuncia do deputado de UPyD no Parlamento vasco, Gorka Maneiro, que desembocou no que xa é coñecido como 'caso Noticias', en referencia ao grupo informativo co que o Executivo peneuvista pechou boa parte destes acordos. Como veu informando eldiarionorte, unha das primeiras consecuencias políticas deste caso foi a dimisión do xefe de prensa do lehendakari en outubro de 2015 tras ser citado en calidade de imputado. Na súa declaración ante a xuíza, esta mesma semana, o exdirector de comunicación argumentou que os acordos implicaban patrocinios legais, e non publicidade gobernamental encuberta.


Summary: O BNG denunciou a "parálise" na que o Partido Popular mantén a comisión parlamentaria de reactivación nove meses despois da súa creación, seguindo a estratexia utilizada para "boicotear" a comisión de investigación sobre a desaparición das caixas de aforro galegas.

Así o asegurou a portavoz nacional da formación, Ana Pontón, nunha rolda de prensa ofrecida esta sexta feira, na que sostivo que "tanto o PP como o Goberno da Xunta utilizaron esta comisión como unha pantalla, como un simulacro porque a súa oferta de diálogo nunca foi sincera". "Demóstrao o feito de que apenas reservaron migallas do orzamento para os proxectos da comisión e que nove meses despois da súa constitución non se avanzou nada", denunciou Pontón acompañada das deputadas Olalla Rodil e Noa Presas. Na súa comparecencia, Pontón criticou que, a estas alturas, non haxa "un plan de país para enfrontar a reactivación", cun PP que "actúa con opacidade e pretende que os fondos cheguen ás grandes empresas ignorando ás pemes". Fronte a iso, despois de anunciar o rexistro do ditame do BNG con 170 medidas a curto, medio e longo prazo para encarar a reactivación económica, social e cultural da Galiza poscovid, subliñou que a súa formación aposta pola descentralización, polo tecido produtivo de base e por unha saída xusta da crise. "Medidas transformadoras para un novo modelo económico verde, baseado na ciencia e na investigación, que fomente a creación de emprego, que favoreza o equilibrio ambiental e a igualdade de xénero, conscientes de que as decisións que tomemos determinarán o modelo de sociedade e de país para as próximas décadas", argumentou a líder do Bloque. Cinco grandes eixos Segundo explicou, as medidas recollidas no ditame aglutinan ao redor de cinco grandes propostas de actuación: servizos públicos, intervención pública na economía, reorientación do modelo produtivo en base á I+D+i, estratexia ambiental e dixital e igualdade e dereitos sociais. No primeiro punto, o obxectivo é blindar a sanidade, a atención aos maiores e a educación fronte "ao modelo privatizador do PP", garantindo o equilibrio territorial e a cohesión social. Neste ámbito, insiste en investigar o sucedido nas residencias durante a pandemia e avanzar cara a un modelo de coidados da vellez que empezo pola xestión pública directa destes centros. En relación á sanidade, urxiu reforzar a atención primaria, que debe recibir o 25% dos orzamentos, para recuperar a atención presencial e acabar coas listas de espera. En materia de Educación, reforzar a educación pública nun contexto no que o PP impulsa unha universidade privada. Contratación pública responsábel O Bloque ve necesario intervir na economía desde a Administración, apostando por unha contratación responsábel que inclúa cláusulas sociais, a creación dunha banca pública como instrumento financeiro ao servizo da economía real e dos sectores produtivos ou para achegar capital para desenvolver accións estratéxicas de país. Así mesmo, avoga por reorientar o modelo desde a ciencia e a investigación, apostando pola tecnoloxía, a creación de coñecemento e a actividade industrial. Nesa dirección, o ditame fixa como obxectivo que o 25% do PIB sexa achegado polo sector industrial no horizonte 2030, un pacto galego pola ciencia e a creación do Innogal como programa de atracción de persoal investigador, entre outras cuestións. Mudar o "modelo depredador" En canto á estratexia ambiental, o Bloque Nacionalista Galego avoga por cambiar "o modelo depredador" que, na súa opinión, asigna a Galiza o "papel de mera subministradora de materias primas e de enerxía". Ademais, pide impulsar a transformación dixital inclusiva a través dun consorcio específico coa participación da Xunta, concellos e universidades. Por último, no ámbito da igualdade e os dereitos sociais, o ditame inclúe medidas a favor do dereito efectivo a unha vivenda, a través dunha estratexia que incremente o parque público de vivendas. Ademais, este quinto eixo inclúe medidas para fomentar o emprego nos sectores con máis dificultades para atopar traballo, como as mulleres e os mozos. Tamén contempla políticas a favor da igualdade real co obxectivo de conseguir unha Galiza libre de violencias machistas.


Summary: É a cifra máis elevada desde o 1 de abril de 2020, cando a Xunta comunicou 36 decesos acaecidos ao longo de varios días. As circunstancias epidemiolóxicas levaron a novas restricións e mesmo os albergues botaron o feche en pleno Ano Xacobeo.

As autoridades sanitarias informaron esta cuarta feira de que as vítimas da Covid-19 chegan xa a 1.688 após que se contabilizaran 29 novos pasamentos vinculados ao virus nos últimos días. Os pasamentos notifícanse agora porque antes a Consellaría de Sanidade non tivera confirmación total de que os decesos tiveran relación coa pandemia. Así é a segunda cifra máis alta de finadas que se comunica nunha xornada. A primeira foi o 1 de abril, cando o departamento da Xunta avisou de 36 óbitos, que tamén se correspondían con varios días. Na segunda feira desta semana igualáronse as 27 vítimas do 3 de abril, sendo o terceiro peor dato.Neste último parte súmanse unha muller de 91 anos que finou o pasado 22 de xaneiro e que era beneficiaria da atención domiciliaria na Laracha. O día 24, tamén faleceu outra muller, de 83 anos, da residencia de maiores da Pastoriza.O 26 de xaneiro perderon a vida tres homes no Complexo Hospitalario Universitario da Coruña (Chuac), de 77, 66 e 61 anos, respectivamente, e outras dúas persoas no centro residencial DomusVI de Carballo (unha muller de 97 e un varón de 77 anos). Aliás, infórmase dun doente de 74 anos, unha muller de 84 e un home de 60 que eran atendidos no Complexo Hospitalario de Santiago (CHUS); un home de 60 anos no Hospital de Ourense (CHUO) e unha e un doente de 87 e 92 anos que se atopaban neste mesmo centro sanitario pero que procedían da Quercus de Leiro e da DomusVi de Bande, respectivamente. Igualmente, non puido superar o virus unha muller de 96 anos que vivía na residencia Quercus de Leiro; tres homes de 79, 88 e 60 anos no centro sanitario de Pontevedra (CHOP); outro enfermo de 60 anos no Complexo Hospitalario de Vigo; unha muller de 85 en Povisa; un residente de 84 anos da Stella Maris de Nigrán. Na sexta feira, pola súa banda, faleceu unha muller de 90 anos, unha de 94 e un home de 88 no Chuac, ademais doutra de 51 da Pai Menni de Betanzos. O resto dos finados foron outra muller de 90 estaba ingresada en Povisa, unha de 87 no Clínico de Compostela, unha de 90 no CHUO e un home de 76 anos no CHOP, ademais de dúas mulleres de 86 e 83 anos que se atopaban na DomusVi de Carballo. As circunstancias actuais, con estas cifras e o incremento constante dos contaxios, levaron a múltiples restricións que entraron en vigor hoxe. Neste caso, a Xunta mesmo decretou o feche temporal dos albergues de toda Galiza a pesar de estar no Ano Xacobeo.


Summary: As enquisas do 'Sunday Times' suxiren que a maioría de escoceses e irlandeses do norte queren referendos de autodeterminación.

A primeira ministra escocesa, Nicola Sturgeon, anunciou que se o SNP gaña as eleccións de maio en Escocia, impulsará un novo referendo de independencia, con ou sen a aprobación de Londres. En declaración á BBC, Sturgeon explicou que o SNP presentaría unha folla de ruta de once puntos que inclúe a petición formal ao Goberno británico de que o parlamento escocés poida aprobar leis que normalmente tramita o parlamento británico. O documento indica que "non pode haber xustificación moral nin democrática para denegar esta solicitude", pero que se o Goberno do Reino Unido rexeita a mesma esa negativa será "insostíbel tanto en Escocia como no estranxeiro". Se non hai acordo, dixo, o Goberno do SNP rexistrará e aprobará un proxecto de lei que permitirá un "referendo legal" unha vez rematada a pandemia e oporase a calquera desafío legal do Goberno do Reino Unido. "Quero un referendo legal, polo que vou buscar a autoridade do pobo escocés en maio e se mo dan, isto é o que quero facer: un referendo legal para dar á xente o dereito a decidir", dixo Sturgeon. Este anuncio coincide coa publicación en 'The Sunday Times' de enquisas que revelan que a maioría dos escoceses e irlandeses do norte queren referendos de autodeterminación para decidir o seu futuro


Summary: A Xunta electoral estima o recurso interposto polo BNG en que demandaba a retirada da campaña de publicidade institucional "A Galiza do futuro depende de nós" e exixirá á Xunta de Galiza a cesación dela.

Como adiantaba Sermos Galiza a pasada semana, a directora da campaña electoral do BNG, Monste Prado, anunciaba a presentación dun recurso perante a Xunta electoral polo que exixirían a retirada da campaña promovida pola Xunta de Galiza "A Galiza do futuro depende de nós". Após esgotárense as 48 horas que posuía a administración pública para presentar as alegacións ao recurso, a Xunta electoral decidiu esta segunda feira estimar o recurso presentado pola fronte nacionalista e demandar a cesación da campaña publicitaria de acordo coa Instrucción 2/2011 da Xunta electoral xeral. Segundo fontes da propia Xunta electoral, a administración tentou até o último momento defender a lexitimidade da campaña argüíndo que se trataba dunha comunicación necesaria e "inocua" dirixida á "conservación, mellora e potenciación da nosa paisaxe, en definitiva do noso medio ambiente". No entanto, a alegación final da Xunta de Galiza conclúe afirmando que existen "evidentes suspicacias" na denuncia presentada polo BNG, polo que retiran o seu dereito a defendérense á fin de "evitar calquera dúbida" sobre o proceder da propia administración. Así pois, a Xunta electoral de Galiza fará público un ditame polo que exixe a retirada da campaña publicitaria de acordo coa instrucción 2/2011 da Xunta Electoral xeral en que se prohiben todas as campañas de publicidade institucional após a convocatoria dun proceso electoral agás, aquelas que sexan "imprescindíbeis para a salvagarda do interese público ou para o correcto funcionamento dos servios públicos" (artigo 4.b). Neste sentido, a Xunta electoral de Galiza entende que a campaña publicitaria "A Galiza do futuro depende de nós", incumpre a lexislación vixente e deben, xa que logo, cesar as súas insercións nos medios de comunicación. Asemade, o ditame da Xunta electoral fará fincapé na necesidade de se cumprir a lei durante a campaña electoral. Para o BNG resulta "moi curioso" que nun primeiro momento a Xunta alegase a demanda, en primeira instancia, e que "finalmente optase por retiralas".


Summary: A obra premiada é 'Fóra do normal'

A escritora María Reimóndez é a gañadora do I premio Agustín Fernández Paz de Narrativa Infantil e Xuvenil pola Igualdade, convocado polo Instituto de Estudos Chairegos, polo Concello de Vilalba e por Edicións Xerais. 'Fóra do normal' é o título da obra gañadora. O xurado destaca nela o tratamento da temática trans, dos personaxes e da banda deseñada como camiño de comprensión do mundo, así como o valor de contar con heroes á hora da superación do conflito. O xurado estaba composto por Marica Campo, Manuel Bragado e Xabier Puente Docampo


Summary: Seopan súmase ao interesado discurso da insostibilidade do sistema públicos de pensións.

Seopan, a patronal da construción, non é unha calquera. Representa grupos e firmas cun poder económico e cuns contactos a nivel de institucións públicas que non gozan moitos. É a patronal de Sacyr, Dragados, San José, OHL ou Acciona, entre outras, raíñas da obra pública. O presidente de Seopan vén de propoñer que se poñan portaxes en autovía libres de pago para que con eses cartos se financien pensións, entre outros aspectos. "Temos un gran stock de infraestruturas, poñámola en valor", dixo Julián Núñez, que instou ademais a que se abra un debate sobre o pagamento polo uso das infraestruturas de comunicación. As construtoras entran así de cheo no discurso da insostibilidade do sistema público de pensións, un discurso que prepara o camiño para a privatización e que, como aconteceu noutros eidos, quer transmitir que a pensión non é un dereito mais un privilexio. Boa parte do discurso sobre a inviabilidade do sistema público de pensións emprega como argumentos estudos, opinións e informes procedentes do denominado 'Comité de expertos'. Creado no ano 2013 polo goberno do PP. Dos 12 membros electos polo Goberno, 9 representan bancos e aseguradoras.


Summary: A Axencia para a Alimentación e os Medicamentos dos EUA (FDA) anunciou a autorización das transfusións de plasma con anticorpos a doentes da Covid-19, malia non haber aínda resultados concluíntes sobre a súa eficacia. A semana pasada Donald Trump acusou a FDA de adiar esta decisión para danalo electoralmente.

Aínda que xa hai varias vacinas para a Covid-19 en fase de probas clínicas, na práctica a inmunización total da poboación mundial pode tardar moito tempo en chegar. É por iso que o avance na investigación de tratamentos da enfermidade é vital. As terapias de plasma con anticorpos de pacientes convalecentes probaron ser unha das vías máis efectivas contra outras doenzas, e os primeiros estudos no caso da Covid-19 son positivos, mais aínda non concluíntes: ningún se completou e non hai resultados definitivos. Os anticorpos son un dos principais compostos producidos polo sistema inmunitario para loitar contra as infeccións. Estes permanecen no plasma (a parte líquida do sangue) dos pacientes recuperados: utilizalos para axudar outras persoas a combater a infección é unha idea de vello. Por exemplo, xa foi empregado contra a gripe de 1918, e anos antes, en 1901, Emil von Behring fora galardoado co primeiro premio Nobel de Medicina da historia polos estudos no seu uso contra a difteria. Non se trata, polo tanto, de algo novo para a comunidade científica. Os primeiros informes remóntanse a marzo na China. Son resultados, porén, de uso 'sobre o terreo', non de probas controladas. Segundo explica Nature Biotechnology, cinco pacientes de Shenzhen foron sometidos a esta terapia en marzo: tres recibiron a alta e os outros dous, con fallos respiratorios previos, mantíñanse estábeis tras a transfusión. Outro caso do que se ten constancia ─sinalaba a revista─ deuse entre dez persoas en estado grave de tres hospitais de Wuhan. Tres recibiron a alta e as outras sete foron trasladadas a planta, mentres que historiais previos doutros dez pacientes, con características similares, mostraron que só un mellorara, tres faleceran e seis se estabilizaran (nin melloraran nin empeoraran). Recomendación da UE Con base nestes datos preliminares da China e nos do gromo de SARS de 2002, a Dirección Xeral de Saúde e Seguridade Alimentaria da UE xa recomendou en abril o uso da transfusión de plasma con anticorpos, "unha terapia experimental de baixo risco, dispoñíbel inmediatamente". Os datos, dicía, "suxiren que o tratamento podería ser útil, especialmente en tanto que os produtos médicos efectivos ou as vacinas están aínda baixo desenvolvemento e proba". Isto "a pesar de que aínda se carece de evidencia científica robusta e de datos sólidos sobre hemovixilancia [observación de reaccións ou efectos adversos por transfusións]", recoñecía no entanto. E en xuño, o departamento comunitario manifestaba que a recomendación "se ve agora reforzada polos primeiros datos de 5.000 transfusións nos EUA, dentro do programa experimental da FDA, que confirman que [...] teñen un alto nivel de seguridade". FDA son as siglas en inglés da Axencia para a Alimentación e os Medicamentos dos EUA, que desde marzo até agora realizou xa máis de 70.000 tratamentos con plasma a través da Clínica Mayo, e que acaba de conceder a autorización para o seu "uso de emerxencia". Considera que "probas científicas dispoñíbeis" reflicten que "este produto podería ser eficaz para tratar a Covid-19" e que "os beneficios potenciais compensan os riscos potenciais coñecidos". "A autorización de urxencia das transfusións de plasma é un fito dentro dos esforzos do presidente Trump para salvar vidas", destacou o secretario de Sanidade estadounidense, Alex Azar, en declaracións recollidas no comunicado da FDA. Azar animou os pacientes recuperados da Covid-19 a doar plasma, dentro da campaña iniciada en marzo pola FDA. Implicacións políticas A decisión chega días despois de Trump acusar o organismo regulador de adiar a autorización co fin de danalo electoralmente de cara ás presidenciais de novembro. Porén, os expertos cren que se trata dunha decisión precipitada que impedirá coñecer con exactitude o funcionamento desta terapia e a recolección de datos. Desde a Universidade de Nova York ─informa Bloomberg─ a investigación sobre o plasma está a ter problemas para recrutar pacientes xa que a maioría dos hospitalizados elixen acollerse ao programa da Clínica Mayo. A súa responsábel, Mila Ortigoza, teme que a autorización da FDA exacerbe o problema. Tamén dúas investigacións da Universidade Johns Hopkins manifestaron ter problemas para compilar datos e avanzar na investigación sobre como se contaxia o coronavirus. Desde un punto de vista práctico, aínda que o tratamento se probase efectivo, fican cuestións por esclarecer ─din os expertos─ como quen debería recibir o plasma. As persoas infectadas por un patóxeno producen anticorpos de seu, mais resulta difícil saber cales son os que combaten a enfermidade; e os médicos tamén se queren asegurar de que non fan que a condición dos pacientes se agrave. O soro equino, até 50 veces máis efectivo A investigación que levou a Von Behring a gañar o Nobel implicaba o uso de cabalos para acceder a grandes cantidades de soro antidiftérico. Desde entón, o plasma equino utilizouse para loitar contra infeccións como a rabia ou como antídoto de velenos. Ademais, se a eficacia do plasma de pacientes recuperados da Covid-19 non está garantida a día de hoxe, os anticorpos equinos, pola contra, teñen unha potencia para neutralizar o virus entre 20 e 50 veces maior. Neste sentido, o Instituto Vital Brazil logrou a semana pasada a autorización da Agência Nacional de Vigilância Sanitária (Anvisa) para entrar na fase clínica dun soro equino, que podería comezar a producir a larga escala pasados os dous meses de probas. Tamén a compañía GigaGen iniciará en xaneiro os ensaios clínicos de GIGA-2050, un fármaco cunha potencia para neutralizar o virus 100 veces maior ca o plasma humano.


Summary: O Consello de Administración de Sermos Galiza S.A. acordou a reunificación das direccións do diario dixital e do semanario. María Obelleiro, até o de agora directora do Sermos Galiza en papel, será a responsábel de ambos os soportes a partir desta sexta feira, 1 de febreiro.

María Obelleiro será desde esta sexta feira, 1 de febreiro, a directora de Sermos Galiza ao acordar o Consello de Administración reunificar as direccións do diario dixital sermosgaliza.gal e do semanario en papel. O conselleiro delegado de Sermos Galiza S.A. e presidente do Consello de Administración, Xoán Costa, explica que a decisión vén determinada pola necesidade de que ambos os dous soportes converxan co fin de avanzar na integración da edición dixital e da imprensa nunha etapa de cambios e retos. Trátase, en palabras de Costa, de atender un medio que fusione as características propias do soporte dixital –en especial, a axilidade, o multimedia e a retroalimentación coa comunidade lectora– e a profundidade que ofrece a publicación impresa. As necesidades de renovación que acompañan a todo medio marcan a decisión do Consello de Administración a respeito da dirección co fin de poñer a disposición das lectoras e lectores contidos renovados. María Obelleiro (Arcade-Soutomaior, 1985) viña desenvolvendo os labores de dirección no semanario desde xaneiro de 2017. Licenciada en Xornalismo –na especialidade de xornalismo audiovisual– na Universidade de Santiago de Compostela, iniciou a súa traxectoria profesional en A Nosa Terra –onde exerceu de redactora do semanario e de editora de contidos no diario dixital anosaterra.com– até o seu feche, en 2010. Completou a súa formación académica co Grao de Educación Primaria, co Mestrado Universitario en Formación do Profesorado de Educación Secundaria e co Mestrado Universitario en Protocolo e Relacións Institucionais, alén de cursos sobre igualdade. Obtivo o Premio de Xornalismo Johán Carballeira en 2017, cunha reportaxe publicada en Sermos Galiza titulada O apartheid sanitario na Galiza, sobre a exclusión de persoas inmigrantes na sanidade pública. Foi colaboradora de Correo Televisión, Radio Galega e Tribuna Catalana e participou na redacción dos Informes de Literatura do Centro Ramón Piñeiro para a Investigación en Humanidades, de 2004 a 2008. Xosé Mexuto cesa nas súas funcións de director do diario dixital o 31 de xaneiro e seguirá vinculado á redacción. Xoán Costa amosa o seu agradecemento ao labor do xornalista e mostra confianza en que María Obelleiro afronte os múltiples retos da dirección xornalística de Sermos Galiza nuns momentos especialmente delicados para o exercicio dun xornalismo rigoroso, fiábel, responsábel e comprometido co país e coa igualdade.


Summary: O 1 de novembro, primeiro día de campaña electoral, TVE acolleu o primeiro debate da campaña, coa presenza dos grandes partidos estatais, PNV e ERC. Alén de Fortes, só fixo alusión a Galiza Aitor Esteban, para indicar que no país o sentimento nacionalista é "minoritario".

Na noite da sexta feira, coincidindo co inicio da campaña electoral de cara ao 10-N, tivo lugar o debate emitido pola televisión pública estatal. Un encontro máis tenso do que tivo lugar hai case oito meses, naquel debate do 16 de abril previo aos anteriores comicios, e que contou desta volta coa participación de Vox, representado por Iván Espinosa de los Monteros. E no que a presenza de Galiza foi posíbel, máis unha vez, grazas ao moderador, Xavier Fortes. Galiza, de novo fóra do debate Fortes non só se despediu cun "Boas noites", intervención moi comentada en abril en redes sociais, senón que dedicou unhas verbas ás promesas incumpridas do AVE na Galiza. Cando Aitor Esteban lamentou que Euskadi carecería de alta velocidade até 2024 Fortes replicou, "xa quixeramos algúns que o AVE tivese chegado algunha vez a Galiza". A segunda mención a Galiza veu da man do representante do PNV: "Hai lugares nos que hai cidadáns que non se senten españois, que cren que son doutra nación, vascos unicamente ou cataláns unicamente. Unha realidade que non ocorre en Extremadura, que non ocorre en Andalucía e que non ocorre noutros lugares. En Galiza, hoxe por hoxe, esa poboación é unha minoría". No plató televisivo que moderou recuncaron como representantes dos seus partidos Cayetana Ávarez de Teoledo, polo PP, Irene Montero, por Unidas Podemos, Inés Arrimadas, por Cs, Gabriel Rufián, por ERC e Aitor Esteban, polo PNV. Desta volta Adriana Lastra substituíu a María Jesús Montero en representación do PSOE. A "situación de bloqueo político como non coñeciamos na nosa historia recente" coa que arrancou Fortes evidenciouse ao longo de todo o debate electoral. Como en abril, o tempo de intervencións en materia de política territorial, ou o do bloqueo político a nivel estatal, foron os máis tensos de toda a noite. Catalunya situouse de novo no foco, e o presidente en funcións, Pedro Sánchez, no branco das críticas. Gabriel Rufián abriu a súa intervención afirmando que o PSOE "cada vez que puido escoller, durante corenta anos escolleu a peor opción, neste caso aplaudir unha sentencia de case un século para demócratas por un referendo". "Torra apreta e vostede cede. A súa plurinacionalidade é fume e máis lume", afirmou Álvarez de Toledo. Irene Montero aproveitou a súa intervención en política territorial para sinalar a necesidade de políticas para o rural "baleirado". Posíbeis pactos Os resultados do CIS, de cumprirse, auguran un novo bloqueo político de cara á formación de Goberno. Durante o debate Álvarez de Toledo reiterou que o PP non se abstería de cara a facilitar o goberno do PSOE e de Sánchez. Inés Arrimadas ofreceu un pacto PP-Ciudadanos, que anteriormente Albert Rivera descartara cando o propio Pablo Casado o suxerira. Irene Montero, pola súa banda, denunciou a Lastra que o PSOE empregase Catalunya "para procurar un pacto co Partido Popular".


Summary: O grupo maioritario da Cámara rexeitou a práctica totalidade das iniciativas presentadas polas demais forzas políticas ás que acusa de seguir "unha estratexia premeditada" para "non dar osíxeno a Feijóo". A oposición censura o partido no goberno por oferecer "un pacto de silencio" que oculta "a realidade social" de Galiza.

A última xornada do debate sobre o estado da nación non deitou sorpresas. O Partido Popular converteu a súa maioría parlamentar nun dique de contención face as iniciativas das forzas da oposición. Das 150 propostas de resolución presentadas por BNG, AGE e PSdeG só 4 foron apoiadas polo partido maioritario, dúas delas transaccionadas e ningunha co PSdeG. Neste senso, o vice-voceiro do Partido Popular, Román Rodríguez, dixo que os grupos da oposición manteñen unha "estratexia premeditada" que pretende, ao seu xuízo, frear calquera tipo de acordo ao encher de "cláusulas nacidas para matar" as súas propostas. Para Rodríguez, a fixación de tempos e prazos nos textos das iniciativas tornaron inviábel que o PP as apoiase. O deputado do PP rexeitou apoiar as iniciativas da oposición porque marcan prazos para o seu desenvolvemento Rodríguez erixiu a súa formación como o "gran partido de Galiza" e defendeu a xestión que o goberno de Núñez Feijóo está a desenvolver. Unha xestión duramente criticada desde as bancadas da oposición nesta última xornada de debate parlamentar sobre o estado da nación; mais que para o PP está lexitimada polos "votos da cidadanía", eses que, en verbas de Román Rodríguez, están perto de ser o único exemplo de democracia. "Sen o PP, Galiza quedaría orfa", chegou a afirmar desde a tribuna o vice-voceiro popular. Afirmacións que lle valeron a reprimenda da deputada do BNG, Ana Pontón. A vice-voceira de AGE debullou nun "glosario" os adxectivos que, di, "definen o goberno dos ananos de Feijóo" "Son menos galegos os que non votaron ao PP?", inquiriu, ao tempo que exixiu d@s populares o respecto para os milleiros de persoas que acotío saen ás rúas para "facer política" en manifestacións. "Os cidadáns tamén fan política", salientou a parlamentar do Bloque, "nós non temos a exclusividade nese terreo" pois, acrecentou, "a democracia non é ir votar cada 4 anos" nen "ter maioría absoluta" supón unha "carta branca" para o partido no goberno, sentenciou. O goberno de Núñez Feijóo --definido pola vice-voceira de AGE Yolanda Díaz como o "goberno dos ananaos"-- levará á práctica unha das súas reformas máis anunciadas recortando o número de cadeiras no Parlamento, en aras, defendeu Román Rodríguez, de se solidarizaren coas dificultades económicas de boa parte da cidadanía. Mais en cuxo fondo as forzas da oposición só ven unha estratexia para blindar a maioría do Partido Popular en horas baixas. "Son menos galegos os que non votaron o PP?", inquiriu Ana Pontón "Nunca o mal resultou tan despiadado como cando se presenta como benevolente", denunciou o deputado do PSdeG, Abel Losada facendo súas as verbas dun autor arxentino. A "tomadura de pelo" da reprobación franquistaSen máis apoio que o das filas do Partido Popular, o grupo maioritario sacou adiante unha proposta de resolución encamiñada a "reprobar" aqueles cargos públicos que "xustifiquen" ou "lexitimen" nas súas declaracións os crimes do franquismo. Unha medida que causou o estupor nas bancadas da oposición após rexeitar o PP en múltiples ocasións reprobar publicamente ou mesmo condenar as afirmacións dalgúns dos seus responsábeis públicos como os alcaldes de Beade e Baralla. O PP ficou só na súa proposta de "reprobación" do franquismo após rexeitar tomar medidas contra os cargos públicos do PP que o xustifican "É unha tomadura de pelo", criticou con dureza o deputado socialista Abel Losada, ao tempo que dixo non querer "reprobar" senón "condenar" unha ditadura que para o PP continúa a ser "o período franquista". No entanto @s populares atoparon o apoio do PSdeG na súa condena ao "terrorismo". Pola contra, nen BNG nen AGE quixeron tomar parte dunha "estratexia" que, din, procura desviar a atención "dos problemas reais de Galiza" e do "fracaso" do goberno de Feijóo, denunciou Yolanda Díaz.


Summary: Nas vésperas da sesión de investidura, a realizar estas terzas e cuarta feira no Congreso, todo continúa a depender do PSOE e consecuentemente se intensifican as presións sobre Sánchez. Quer na trincheira política quer na mediática (con editorial de El País incluído).

Rajoy non poderá obter a investidura esta cuarta feira se non ten un mínimo de 176 votos a favor. Neste momento dispón de 170. Son, como el propio admitiu este domingo, insuficientes. De onde podería obter eses 6 apoios? En primeira instancia exíxese maioria absoluta, así que carece de calquer hipótese, salvo o improbabilísimo escenario de haber ruptura da disciplina de voto no grupo parlamentar do PSOE. De non pasar o rubicón dos 176 votos, Rajoy podería conseguir -nunha segunda votación a realizar a sexta feira- a súa proclamación como presidente de ter máis a votos a favor do que en contra. Nese caso abondaríalle con ter 11 abstencións. Ese escenario é hoxe tan improbábel como o da maioría absoluta, dada a determinación de Sánchez de facer pasar a Rajoy pola experiencia da derrota que el mesmo sofreu na mini-lexislatura anterior. Todos os focos continúan postos no secretario xeral do PSOE. Este mesmo domingo, Ciudadanos presionou Sánchez co argumento de que o acordo co PP incorpora 100 propostas pactadas co PSOE no acordo de investidura do efémero curso parlamentario anterior, alianza que non chegou a bon porto -isto é, que non se materializou na presidencia de Pedro Sánchez- ao ser votada en contra quer polo PP quer por Podemos e as súas confluencias. Non só acosa en termos políticos Ciudadanos, tamén o fai El País, outrora o meio referencial para o PSOE, nos últimos meses cada día a orbitar máis arredor do sector político do PP que lidera Soraya Sáenz de Santamaría. O meio de PRISA publica esta segunda feira un editorial sob o título de Acordo Suficiente e pede ao PSOE que apoie a entente Cs-PP para desbloquear a situación política, na liña claramente da posición que mantén o ex presidente Felipe González. A apelación feita ao apoio do PNV ao PP ten un problema, alén do político, aritmético. 170+5: 1 escano menos da maioría absoluta Mais todo indica que as presións non farán mella nos 85 parlamentares do PSOE e que o grupo parlamentar liderado por Sánchez dirá non a Rajoy quer a cuarta quer a sexta feira. Ese duplo non inviabilizará a investidura do líder conservador e abrirá novos cenarios hipotéticos. O secretario de Relacións Políticas da Executiva federal do PSOE, Patxi López, en declaracións esta segunda feira a SER, non deu a menor opción a explorar un eventual acordo con Podemos co argumento de "os números non daren" e de as e os cidadáns teren votado para veren o PSOE como chefe da oposición. Esta posición abocaría o taboleiro político a recolocar as pezas para unhas terceiras eleccións. A apelación feita polo propio López -e por El País- ao PNV como soporte do PP ten, alén do político, un problema, o aritmético: a adición non suma. 170+5: 175. 175 non é maioría absoluta. Falta un escano. Un escano que nos pode levar a eleccións o 18 de decembro.


Summary: Representantes de nacións sen estado de toda Europa participarán na manifestación que a International Commission of European Citizens (ICEC) organiza este domingo día 30 de marzo en Bruxelas. O obxectivo é mostrar a determinación da cidadanía na defensa da democracia a a autodeterminación a mes e medio das eleccións europeas.

Na delegación galega que participará na manifestación de Bruxelas atópanse a candidata do BNG ás eleccións europeas, Ana Miranda, o presidente do Centre M. Coppieters Xavier Macías mais a vicepresidenta da Fundación Galiza Sempre, Ana Luísa Bouza, que no día seguinte participarán na asemblea xeral da Rede Mundial polos Dereitos Colectivos dos Pobos. Josi Juaristi cabeza de lista de Bildu, Quim Arrufat, deputado da CUP; Elisabet Nebreda, candidata na lista e da area internacional de ERC, o eurodeputado corso da ALE, Baúl Alfonsi, o presidente do CIEMEN Carles Riera confirmaron a asistencia a marcha na que tamén participarán representantes de organizacións catalás, escocesas, flamenca ou galesas. "A manifestación enmárcase na campaña desenvolvida polo ICEC pola que entregarán en distintas delegacións europeas de centos de milleiros de firmas recollidas por toda Europa" De maneira especial, desde Cataluña queren que a marcha supoña a "internacionalización" da celebración do referéndum sobre a independencia que está previsto para o 9 de novembro. Todas as organizacións favorábeis ao referendum apoian a mobilización para a que se habilitou unha páxina web informativa en catalán desde a que se organizaron saídas de autobuses con destino Bruxelas. Centos de milleiros de sinaturas A manifestación enmárcase na campaña desenvolvida polo ICEC pola que entregarán en distintas delegacións europeas de centos de milleiros de firmas recollidas por toda Europa a favor da autodeterminación. "O feito de que millóns de europeos teñamos que encarar con dificultades e mesmo ameazas o querer exercer o dereito universal de autodeterminación", din desde a organización da marcha, é un "agravio contra toda a cidadanía Europea, tamén Alemáns, tamén Finlandeses.... porque é en territorio Europeo que este dereito está a ser vulnerado". No manifesto co que se promove a manifestación lémbrase que o dereito á autodeterminación está recollido na Carta das Nacións Unidas, no Pacto Internacional de Dereitos Civís e Políticos ou na propia resolución 2625 da ONU, entre outros acordos internacionais. Destacan de maneira especial o ditame do Tribunal Internacional de Xustiza da Haia que recoñece que a legalidade non pode deter a "lexitimidade democrática e pacífica" da maioría social. A campaña quere deixar claro que as institucións europeas teñen obriga de garantir o cumprimento dos dereitos que subscribiron. Rede Mundial polos Dereitos dos Pobos "A campaña quere deixar claro que as institucións europeas teñen obriga de garantir o cumprimento dos dereitos que subscribiron". A delegación galega que asiste á manifestación do día 30 participará tamén a segunda feira día 31 no Parlamento europeo na asemblea da Rede Mundial polos Dereitos Colectivos dos Pobos, da que a Fundación Galiza Sempre é cofundadora. Á xuntanza, ademais de representantes de organizacións nacionalistas de Córcega, Bretaña, Escocia, Euskal Herria, Gales, Cornualles,, Paises Cataláns, Kurdistán e o pobo Amazigh. Na Asemblea Xeral estarán tamén presente a defensa dos dereitos colectivos dos pobos e as reivindicacións das nacións sen estado. A Rede Mundial polos Dereitos Colectivos dos Pobos ten como obxectivo poñer en contacto os movementos políticos de nacións de todo o mundo para construír un fronte común en defensa dos seus dereitos a nivel internacional. Nesta xuntanza discutirase a posibilidade de "establecer unha estratexia conxunta de diplomacia pública internacional das Nacións sen estado, co obxectivo de intervir fronte a organismos internacionais como a UE e a ONU". No horizonte do debate están os referendos de autodeterminación convocados en Escocia e Cataluña.


Summary: Unha das medidas que propón a patronal galega á a acometida de recortes no gasto público para non subir os impostos a, entre outras, as empresas. A Confederación de Empresarios de Galicia (CEG) cre que o "axuste fiscal debe promoverse principalmente polo lado do gasto corrente, que manteña estable a carga impositiva soportada polas empresas". Non obstante, as taxas que pagan as firmas privadas están, nalgúns casos, 21 puntos por debaixo do establecido por lei

A CIG acaba de anunciar a convocatoria dunha folga xeral para chamar á cidadanía a "demandar" a posta en práctica de "medidas non lesivas para a clase traballadora", tal e como anunciou onte en Praza o secretario xeral do sindicato, Suso Seixo. Apenas 24 horas despois do anuncio da central nacionalista, a patronal galega (CEG) fixo público un informe no que reclaman, entre outras medidas, o copagamento sanitario. A asociación de empresarios, que preside o coruñés Antonio Fontenla, pide tamén unha rebaixa da presión fiscal que, ao seu entender, soportan as compañías privadas. "Baixada do tipo impositivo do imposto de sociedades, diminución da presión fiscal familiar e rebaixa dos módulos do IVE", di textualmente a proposta da patronal. Máis aínda. Para a CEG o imposto de Sociedades "continúa a ser un dos máis altos da UE". Reclama reducilo "para evitar a deslocalización de empresas rendibles, eliminar o incremento do tipo de gravame nos pagamentos fraccionados" ou "a limitación de compensación das bases impoñibles". Pero esta afirmación da patronal galega tropeza de fronte cos datos oficiais da Agencia Tributaria. Estatística que pon de manifesto que, de media, as empresas non pagan o 30% establecido na taxa de Sociedades, senón que abonan o 16,7%. Nalgúns casos, e grazas a diversas facilidades fiscais, o tipo efectivo sitúase no 9,9%, 20 puntos por debaixo do marcado por lei. En Alemaña este gravame é do 20%, de aí que os colectivos empresariais afirmen que a presión fiscal que soportan sexa máis elevado que o da media europea. Pero o 30% de España é, atendendo aos datos, só teoría. Os últimos datos dispoñibles son do ano 2010 e do informe anual que difundiu a Agencia Tributaria (dese mesmo exercicio). "No catro últimos anos a presión fiscal sobre as sociedades reduciuse en case oito puntos", afirma textualmente a AEAT en devandito documento. "A intensidade da perda de potencia recadatoria do imposto é aínda maior se o tipo se calcula sobre o resultado contable positivo: neste caso o tipo efectivo pasa a ser do 9,9%", non do 30%.


Summary: O Concello continua coa campaña informativa polos lugares afectados. Expropiaranse 799 leiras, e o pobo recibirá ao redor do 1,4% dos beneficios. Ninguén falou aínda de crear emprego e o espazo está protexido pola Rede Natura

O Monte Piquiño, con até 93 xacementos arqueolóxicos sinalados e a probabilidade de que aparezan outros novos se se acometen movementos de terras recoñecida pola propia empresa, é o lugar escollido para a instalación dun parque eólico nas parroquias de Luou, Lampai e Rarís, en Teo, e que tocará tamén a de Cruces, en Padrón. Os Gobernos locais dos dous concellos mostraron o seu descontento á aprobación do proxecto por parte da Consellería de Economía, se ben as motivacións son diferentes. Mentres desde Padrón --PP-- o Concello reclama un cuarto muíño dentro dos lindes do municipio, a maiores dos tres que lle asigna a empresa, desde Teo --Encontro Irmandiño-- o propio rexedor, Martiño Noriega, emprendeu unha campaña parroquia a parroquia polos lugares afectados para informar á veciñanza das motivacións que o levan a rexeitar este proxecto e a presentar un informe negativo ante a solicitude de autorización administrativa, que pasan fundamentalmente pola agresión que a construción do parque suporía para a riqueza natural e arqueolóxica da zona afectada. Para o pobo, as migallasAsí as cousas, a empresa adxudicataria do proxecto é Beltaine Monte Piquiño, unha sociedade enerxética que se integra no grupo conserveiro Jealsa-Rianxeira e que preside o ex alcalde de Boiro, Jesús Alonso. Nunha reunión mantida nestes días entre Noriega, o titular de Urbanismo, Rafael Sisto, e até 300 veciñ@s da parroquia de Rarís, o concelleiro foi directo ao gran e botou por terra o repetido argumento da creación de emprego e a rendabilidade económica que rodean as actuacións deste tipo. Citando como fonte un estudo do Grupo de Investigación en Economía Ecolóxica e Agroecoloxía da Universidade de Vigo, Sisto explicou que @s propietari@s das terras expropiadas reciben unicamente o 1,4%, as migallas do montante total dos beneficios que embolsa a empresa. A creación de emprego, que fica aínda sen determinar, depende dos megawatts, que neste caso son 27. Alén da investigación emprendida por técnic@s do Concello para concluír que existen petroglifos na zona que non foron contemplados no Informe de Impacto ambiental, na xuntanza de Rarís tamén se falou dos erros do catastro, xa que as cartas enviadas desde a Xunta non corresponden sempre coa persoa titular da terra. A concentración parcelaria non chegou aínda a esta zona de Teo, onde, porén, apareceron algúns dos xacementos arqueolóxicos máis singulares da Galiza e que non foron contemplados no proxecto. Un espazo en Rede NaturaEn maio do 2008 o veciño José Barral comunicou ao Concello o achádego dunha nova estación rupestre situada no Outeiro do Meau, na parroquia de Luou, un gravado a menos de 100 metros dun aeroxenerador. E na Guía dos Petroglifos editada ese mesmo ano polo proxecto Ollarte aparecen outras dúas estacións na zona afectada que non constan na memoria do parque eólico, os denominados 'Torre da Raíña' e 'Ollarte', no lugar de Loureiro. A afectación visual para o Camiño portugués de Santiago, declarada Patrimonio da Humanidade, figura tamén na listaxe de motivos polos que Teo non quere os muíños, que se erguerían a menos de quilómetro e medio de distancia da ruta de peregrinación. No Boletín Oficial da Provincia da Coruña publicouse o número de leiras a expropiar: 799. Os aeroxeneradores estarán, segundo os cálculos do Concello, a 200 metros da casa máis próxima. A asociación ecoloxista Adega mostrou tamén a súa postura en contra, xa que as instalacións do parque sitúanse sobre teselas correspondentes a hábitats de interese europeo. Tomando en consideración que tanto a presenza de hábitats prioritarios como de interese europeo constitúe un dos requisitos para a súa integración na Rede Natura 2000, e tendo en conta que a lei eólica 8/2009 establece como zonas de exclusión para o aproveitamento eólico os espazos da Rede Natura 2000 galega --independentemente da existenza ou non de hábitats prioritarios--, "non deberían autorizarse parques eólicos en zonas con presenza destas formacións", razoou Adega.


Summary: A compañía do sector da automoción inclúe no documento un incremento salarial para este ano de 0,9%.

A compañía BorgWarner Vigo anunciou que a dirección e o comité de empresa alcanzou a última hora desta sexta feira un acordo no proceso de negociación do novo convenio colectivo. O texto, segundo indica a empresa, terá unha vixencia de tres anos e inclúe un incremento salarial para este ano de 0,9% e a prestación de 100% da base de cotización durante a primeira e segunda baixa, que será do 80% para a terceira e seguintes. O convenio inclúe tamén aspectos relacionados coa xornada laboral, os descansos e os días de libre disposición, que foron "acordados por ambas as partes". "Supuxo un gran esforzo, pero alegrámonos de que finalmente imperase o diálogo fronte a unha convocatoria de folga indefinida moi prexudicial para os intereses da planta no contexto actual", sinala a empresa nun comunicado, no que lembran a "situación complicada" polas perspectivas para o futuro do diesel e a redución no mercado. O comité convocara folga A maioría do comité de empresa da planta de Borgwarner apostara por levar a cabo unha folga indefinida desde esta próxima segunda feira para alcanzar un "convenio xusto" e diante as ameazas da dirección de deslocalizar a fábrica a Portugal se non se aceptan os "recortes que expón a súa proposta" respecto a as condicións laborais. Desde a maioría do comité -integrada por cinco das seis seccións sindicais con representación: CIG, UGT, USO, CGT e CCOO- incidiron sempre en que a fábrica de BorgWarner en Vigo vén demostrando que é moi rendíbel, con beneficios que medraron aínda máis no período do último acordo en vigor, dende 2016 até 2019, "sendo unha fábrica moi competitiva a nivel económico e técnico". En BorgWarner Emissions Systems compañía do sector da automoción con sede en Vigo traballan actualmente 477 persoas.


Summary: Toda a oposición votou, por segunda vez, en contra das contas e lamentou que o alcalde de Teo botase man dun "mecanismo excepcional" antes que dialogar. O procedemento establece o prazo dun mes para presentar unha moción de censura. De non a presentar, os orzamentos fican aprobados e 'blindados' automaticamente.

O alcalde de Teo Martiño Noriega perdeu a cuestión de confianza que el mesmo presentou ligada á aprobación dos orzamentos do concello. Unha medida que Noriega adoptou após a pasada quinta feira non poder sacar adiante as contas polos votos en contra das catro forzas da oposición (BNG, InTeo, PSOE e PP). O rexedor teense respondeu a esa decisión coa convocatoria dun novo pleno, outravolta cos orzamentos sobre a mesa, mais nesta ocasión ligando a aprobación dos mesmos a unha moción de confianza. Para a oposición, unha decisión "desmedida" pois, como sinala o BNG, supón botar man dun "procedemento excepcional". No Pleno desta segunda feira Martiño Noriega perdeu a votación e a cuestión de confianza. Iníciase agora un trámite no que hai un prazo legal dun mes para presentar unha moción de censura. Un escenario que non se producirá, como xa manifestaron desde BNG e PSOE, que rexeitaron recorrer a esa vía. Se nese mes non se presenta un goberno alternativo, o orzamento fica aprobado de forma automática e blindado no seu conxunto. Anova [que non se presentou como tal ás eleccións, seus concelleir@s foron candidat@s na listaxe do Bloque] goberna Teo con 7 edís, o PP ten 6, o BNG dous, PSOE un e InTeo outro. "Chégase a esta situación por prepotencia" Así pois, di a oposición, Martiño Noriega recorreu a un procedemento de carácter excepcional para aprobar as contas antes que iniciar un proceso de diálogo e negociación. O BNG lamenta que se "chegase a esta situación pola actitude de prepotencia do alcalde". No debate plenario, o rexedor incidiu en que a oposición tivera 2 semanas para estudar os orzamentos e presentar propostas, achegas ou engádegas. Ademais, e como indicaron fontes próximas a Anova, as contas non se aprobaron, pudendo facelo, na comisión de goberno (como permite a nova Lei de administracións) para non ter así que facelo sob amparo dunha lei que rexeitan. Diálogo Para o BNG, coa cuestión de confianza procurouse "un mecanismo que con carácter excepcional dá por válido un acordo en minoría para grandes asuntos do concello, cando un demócrata convencido non tería que recorrer a estes procedementos excepcionais, e menos aínda sen dialogar coas outras forzas políticas".


Summary: Arredor de 100.000 persoas están afectadas pola pobreza severa no noso país, segundo este colectivo

O número de persoas que viven en situación de precariedade económica na Galiza ascende xa a 600.000, segundo datos dun recente estudo realizado pola European Anti Porverty Network (EAPN). Alén diso, unhas 100.000 persoas están afectadas pola pobreza severa no noso país. Así mesmo, a subsistencia dunha de cada tres familias da Galiza depende das pensións de xubilación ou das prestacións por desemprego, segundo o estudo do Instituto Galego de Estatística citado. Canto á situación a nivel estatal, a cifra de persoas que viven de forma precaria elévase xa aos 10 millóns, segundo EAPN, mentres que o dato sitúase en 17.000 afectados cando a referencia é a capital da Galiza, Santiago de Compostela. Cómpre lembrar que o 27% das persoas asalariadas en Galiza percibiron como máximo o SMI (un 15 % apenas a metade deste). Conxuntamente recibiron o 6% do total da masa salarial das galegas/os. O 1,5% das persoas asalariadas en Galiza de maiores ingresos (máis de 7,5 veces o SMI) percibiu o 7,7% do total das rendas salariais galegas. Os números falan por si propios: o 1,5% das persoas asalariadas de maiores ingresos acaparan unha maior porción da masa salarial que o 27% de menores ingresos- Alén diso, os datos do Instituto Galego de Estadísticas indican que o 18 por cento dos fogares galegos con nen@s ao cargo viven por baixo da liña de pobreza. E no caso daqueles lares onde viven só un adulto e unha crianza, esa porcentaxe elévase até rozar o 50%.


Summary: O semanario que atoparás mañá nos quiosques e outros puntos de venta habituais xunto co Nós Diario inclúe tamén unha reportaxe sobre o aniversario do Centro Galego de Artes da Imaxe. Igualmente poderás coñecer a historia da fragata Ariete.

"O milagre do Ariete" abre este sábado un novo número do Sermos Galiza cun texto que chega da man de Mar Álvarez e que repasa todo o acontecido naquel naufraxio de 1966. A xornalista repara na fragata Ariete, que foi encallar en Ardeleiro (Lira) nunha noite de tormenta. Por que se fala dun milagre? Pois porque a veciñanza se implicou para sacar a toda a tripulación en medio da tormenta. 55 anos despois daquel accidente marítimo é tempo de botar a vista atrás. Tanto como o fai a cineasta, profesora e intelectual Margarita Ledo, que xunto con Manuel Xestoso debulla a súa última peza Nación, un filme que xa levou o recoñecemento do Festival de Cine Europeo de Sevilla. Baixo o titular "Margarita Ledo. Berro da Nación" e con fotografía de Tamara de la Fuente, a artista amosa as chaves da loita obreira desde un prisma feminino. Así responde a preguntas sobre a economía, a recuperación da palabra, o uso do galego e o castelán... A terceira reportaxe do semanario é para celebrar que "O centro galego da imaxe fai 30 anos". Raquel Besteiro Gestoso conta que o tamén coñecido como CGAI, situado na cidade da Coruña, está de aniversario nunha situación un pouco peculiar para a cultura pero non deixa de loitar por fornecer propostas atractivas para o público. Como viña sendo habitual atende exposicións e pasa cintas especiais, agora coa distancia de seguridade e reactivando a programación aos poucos. No Andar e Ver, o Colectivo Xea (Adela Leiro, Mon Daporta e Xan Colazo) lévate de excursión "Polo litoral de Corcubión" agora que si hai certa mobilidade permitida. E para as e os habituais desta lectura das fins de semana, non faltan as seccións clásicas para aprender de libros con Mario Regueira e Manuel Barreiro; de música con Olga Brañas e Mauro Borrazás; e de cinema atendendo aos escritos de Andrés Castro. Por outra parte, Pepe Barro repara nos carteis e nos gravados no apartado de Deseño e Lázaro Armental analiza o ciclismo urbano na sección de Arquitectura. Para completar a proposta están os pasatempos de Xerardo R. Roca e Xoán Costa. Non queres perder nin un só destes interesantes contidos? O único que tes que facer é ir mañá ao quiosque ou mercar a edición na nosa loxa en liña. Mais non adíes a subscrición: terás os xornais, semanarios, cadernos e mesmo coleccionábeis na porta!


Summary: O Bloque pretende un "acordo" a nivel galego para "adelgazar e darlles un cambio radical" ás institucións provinciais antes de determinar os pactos de goberno. A formación nacionalista non descarta presidir a da Coruña e advirte que "reivindicará unha visualización acorde coa súa achega".

"É cedo pero non descartamos nada porque a correlación de forzas fai que sexa posible. Todas as opcións están abertas". Goretti Sanmartín, responsable de acción local do BNG, non pecha a porta a que o Bloque reclame a presidencia da Deputación da Coruña nunha futura negociación co PSOE, que presidiría as de Lugo e Pontevedra. Así o manifestou tras a xuntanza que unha delegación nacionalista mantivo este xoves coa Marea Atlántica. Ao tempo, en Compostela, o voceiro nacional Xavier Vence negaba que iso fora unha esixencia e reclamaba "comezar a construír a casa polos alicerces e non polo tellado", priorizando un "acordo" a nivel galego ante o "novo escenario" aberto para "adelgazar" as institucións provinciais. Un paso máis "en dirección a súa desaparición", un pacto previo ao das responsabilidades no que, aclara, a formación "reivindicará unha visualización de acorde coa súa achega". O BNG pretende un "acordo" a nivel galego para "adelgazar" as deputacións antes de determinar as responsabilidades de cada partido O BNG ve no resultado das municipais "a ocasión" para levar a cabo un "cambio radical" das deputacións, o seu "adelgazamento", así como unha maior "transparencia, democracia e descentralización" dunhas institucións que considera "símbolo dunha administración arcaica e caciquil". Por iso propón, no marco das negociacións para desbancar o PP do poder, un "acordo galego" para a "reforma profunda" das deputacións. Consciente da dificultade legal que iso supón, o BNG propón un "compromiso político coas forzas" coas que poida "compartir iso" para "levar a cabo unha reforma lexislativa necesaria no camiño de adelgazar as deputacións". Sería unha fórmula de "frear e inverter" a reforma local do PP que prevé unha "recentralización de servizos" e baleira de competencias os concellos. Vence avoga por "impulsar estruturas de carácter comarcal" e a colaboración entre municipios e pon como liña vermella para a negociación a repartición "con criterios obxectivos" dos recursos que distribúen as deputacións, de modo que se eviten "favoritismos, amiguismos e caciquismos", e se reduza "á mínima expresión" a "discrecionalidade" de que dispoñen os presidentes destas institucións. Vence aposta por "frear e inverter" a reforma local do PP e "impulsar estruturas de carácter comarcal" Vence advirte ademais que este acordo debe chegar tamén á Fegamp porque "o país necesita cambios estruturais". E agora será o PSdeG o que terá que mover ficha. Os socialistas galegos deron por feito que ocuparían a presidencia das deputacións de Lugo, Pontevedra e A Coruña, pero a desta última non está nin moito menos clara, malia que a dirección xa postulou o alcalde das Pontes, Valentín González Formoso, como futuro presidente. Ao tempo, outras voces do partido apostan polo rexedor de Dumbría, José Manuel Pequeño, que ameazou mesmo con deixar o partido se a secretaría xeral impoñía a súa aposta. Pero o Bloque non descarta a presidencia na Coruña. "É o momento para dar un gran cambio nas estruturas do poder local en Galiza, fuxindo dun mero reparto de cargos ou de áreas", di Vence, pero a continuación xa advirte que, "de haber acordo nun plan estratéxico a catro anos", o paso seguinte sería "establecer as responsabilidades de cada forza política nos órganos de goberno". "Nese sentido, o Bloque reivindicará, como é lóxico, unha visualización acorde coa nosa achega", asegura. O PSdeG dá por feita a presidencia na Coruña, pero o Bloque podería reclamar a presidencia; a suma das mareas e AV co BNG supera os socialistas Semella que reivindicará a presidencia na Deputación da Coruña, onde o número de forzas e a fragmentación é moito maior que no resto. "Non semella esaxerado, nunha negociación de conxunto exixir, cando menos, que a presidencia dunha destas tres entidades deba corresponder ao BNG ou, de haber acordo en tal sentido, a unha forza distinta do PSOE", dixo xa o ex deputado do BNG Carlos Aymerich nun artigo publicado neste diario. Mentres en Lugo e Pontevedra o PSdeG quedou a tan só un escano do PP, no pleno provincial da Coruña os socialistas contan con 8 representantes, polos 13 dos populares. Bloque (5), Marea Atlántica (3), Compostela Aberta (1) e Alternativa dos Veciños (1) suman 10 e a súa aposta para a presidencia podería ser diferente e superar á do PSOE. A negociación "conxunta" e non provincia a provincia que pretenden os nacionalistas levará a que o BNG presione ata o último momento. Xulio Ferreiro, candidato da Marea Atlántica na Coruña, advirte tamén que "o relevante non é quen encabece" a Deputación da Coruña, senón que "funcione de forma máis xusta e cun trato equitativo para todos os concellos". Martiño Noriega, futuro alcalde en Santiago por Compostela Aberta, repetiu unha e outra vez que a súa formación facilitaría "que o PP non repetise no goberno".


Summary: "Se alguén está seguro da súa propiedade, non creo que lle moleste manter as estatuas" na Galiza.

O presidente da Xunta de Galicia, Núñez Feixoo, rexeitou entrar a "polemizar" coa familia Franco, pola propiedade do Pazo de Meirás, así como se ratificou que o Goberno galego denegará calquera petición para mover as estatuas do Mestre Mateo, Isaac e Abraham, dese inmóbel. "Se alguén está seguro da súa propiedade, non creo que lle moleste manter as estatuas na comunidade autónoma", sinalou. Feixoo afirmou que non quere "discrepar, nin polemizar con ninguén, e moito menos cunha familia que acaba de perder, polo menos en primeira instancia, a posesión dun ben que nós entendemos que lle corresponde ao pobo galego". En resposta aos medios, tras visitar as instalacións de Leite Río en Lugo, o mandatario ratificou o "compromiso" do Executivo galego para recuperar a titularidade do Pazo, para o que, entre outras actuacións, lembrou a constitución dunha comisión de expertos, a declaración BIC dos bens, o respaldo do Parlamento da Galiza e, finalmente, a demanda que interpuxo o Goberno español e que serviu para o fallo xudicial que devolve a titularidade do Pazo de Meirás ao público. "Nun estado democrático estas cousas decídense nos ámbitos xudiciais e a primeira sentenza é clara e determinante, a propiedade é do pobo galego", proclamou Feixoo, quen defendeu que o que está a facer Galiza é "reivindicar os nosos dereitos e exercer os nosos dereitos no ámbito dun estado democrático". Puntualizou que as "estatuas" do maestre Mateo "levan declaradas" como Ben de Interese Cultural "hai anos", polo que lembrou que a lexislación obriga a que, "para movelo e sacalo da Galiza, necesítase a autorización" do Goberno galego. Respecto diso, ratificou que esta autorización non se "dará", posto que estas estatuas, de acordo coa xuíza, están baixo parámetros de prudencia xudicial e "non corresponde" sacalas da Galiza. "Polémicas ningunha, pero a nosa determinación é conseguir a propiedade do Pazo e que (o Estado) o transfira a Galiza para que o Goberno galego poida xestionalo como merece. Lamento que haxa persoas que non entendan que nos debemos ao pobo galego, que non é pouco", sentenciou.


Summary: O secretario xeral do PSdeG-PSOE, Pachi Vázquez, está a pensar moi seriamente en concorrer á relección. En conversa con Sermos Galiza, o político de O Carballiño afirma: "Nos próximos 20 días decidirei se me presento como candidato".

Adoptará a decisión após ver como reaxe a militancia. "Farei o que eles queiran que faga", di o dirixente socialdemócrata. Acha que o PsdeG precisa "un revulsivo que reactive a militancia" e confía en que o sistema de consulta á militancia que promove, e que foi contestado por outros dirixentes, sirva para relanzar o partido. Pachi Vázquez dá por suposto que no proceso para a elección da nova secretaría xeral concorrerán até 3 candidat@s. "Parece que hai tres xa...", di ao facérselle a observación de que até o de agora só se formalizou unha das candidaturas, a de Besteiro. Na charla, Pachi Vázquez debúllase sobre outros asuntos, desde a aspiración do PSdeG a liderar a alternativa de esquerda que a seu xuízo precisa Gailza até o dereito a dedidir dos pobos. A este último respeito, Pachi Vázquez defende o criterio de que nun Estado unitario como o español o titular último do dereito a decidir non son os pobos que o conforman, senón o propio Estado, isto é, tod@s @s cidadáns españois. A íntegra da entrevista tédela ao voso dispor no número 42 en papel de Sermos Galiza, xa nos vosos quiosques.


Summary: Dous días despois de que intentaran, sen éxito polo control policial, entregar unha carta a Rajoy en Soutomaior coas súas esixencias, a Coordinadora Nacional de Emigrantes Retornados volve ás rúas esta terza feira para esixir o fin da discriminación e a devolución das sancións, os intereses e os atrasos.

Arredor de 250 emigrantes concentrábanse na rotonda de acceso ao castelo de Soutomaior coa idea de facerlle chegar ao presidente do goberno español, Mariano Rajoy, unha carta coas súas esixencias entre as que se encontran a retirada non só das sancións e intereses de demora, senón tamén dos atrasos ademais da modificación da lei 35/2006 que formaliza o que entenden como unha inxustiza cos milleiros de persoas que tiveron que pasar parte da súa vida laboral lonxe da terra. O control policial tanto a emigrantes como a preferentistas impediu que a carta fose entregada ao presidente. A Rajoy non puideron chegar no encontro de Soutomaior, mais esta terza feira volven ás rúas para reivindicar os dereitos dun colectivo que viu como Facenda os trataba como "defraudadores" e obrigaba a que cotizasen con carácter retroactivo por dúas pagas impoñendo ademais sancións e intereses de demora que afogaron a boa parte das persoas xubiladas da emigración. A Rajoy reclamábanlle na carta que nunca recibiu que xestionase unha entrevista co ministro Montoro para falar da situación do colectivo. "Non buscamos só que se nos retiren as sancións e os intereses de demora, senón tamén os atrasos ademais da modificación da lei 35/2006 que é da que emanan todos os problemas", apunta Manuel Domínguez As dezanove plataformas convocan de novo manifestacións nas súas localidades esta terza feira co fin de esixiren ao goberno do PP de Madrid e da Xunta que poñan fin á discriminación que están a sufrir. A de Compostela sairá de San Caetano e conducirase até o edificio de Facenda en Salgueiriños. "Non buscamos só que se nos retiren as sancións e os intereses de demora senón tamén os atrasos ademais da modificación da lei 35/2006 que é da que emanan todos os problemas", apunta Manuel Domínguez, da coordinadora de emigrantes Marusía. Ao seu ver, a decisión anunciada polo Consello de Ministros o pasado mes de agosto de retirar as multas estalles a dar a razón, da mesma maneira que o feito de que só no derradeiro exorcicio se mencionase a obriga de declarar por dous pagadores é indicativo de que antes en ningún momento se informou desa circunstancia. "A xente non estaba ao corrente e mesmo nas oficinas de Facenda dicían que non había que declarar se non se chegaba ao mínimo estipulado. "Había convenios bilaterais que avalaban que a xubilación dun Estado facía que non cotizases noutro. Neste caso retorceron a lei para incluírnos como con dous pagadores e levarnos a esta situación", denuncia Domínguez. Do propio director da Axencia Tributaria de Galicia, Ulpiano Villanueva, recibiron tamén a resposta de que non recibían información desde Madrid sobre o tema o que, segundo Domínguez, pon á vista a necesidade "dunha facenda propia galega". Sen información A pesar de que o consello de ministros do 1 de agosto aprobase a retirada das sancións e intereses de demora, polo de agora o colectivo de emigrantes descoñece cal será o sistema de devolución. "Só dixeron que será a partir de xaneiro mais non temos información algunha. Din que van facer entregar toda a documentación aos afectados mais nós reclamamos que se faga de oficio. Do mesmo xeito que os quitaron teñen que devolvelos", explica Domínguez da posición mantida por Marusía. Para poñer sobre a mesa a discriminación, sinala que unha persoa que traballara toda a vida en territorio estatal tería obriga de declarar a partir dos 22.000 euros mentres outra que recibe unha pensión da Suíza tería que cotizar desde os 11.000. "Isto confirma a discriminación que sofren os emigrantes", apunta, confirmando que a coordinadora está disposta a continuar coas mobilizacións até que a situación se reforme e o sistema fiscal trate aos emigrantes de maneira igualitaria. "Queremos manifestar publicamente que non admitiremos que se utilicen as nosas demandas e logros con fins electoralistas e que seguiremos loitando até conseguir que o Estado español non maltrate os emigrantes retornados galeg@s", recóllese no manifesto que será lido nas mobilizacións desta terza feira, unha máis das que prometen se non se cumpren as súas demandas.


Summary: O IES María Casares de Oleiros impulsa unha iniciativa para tentar potenciar o uso da lingua galega entre os seus alumnas e alumnos. Os estudantes participantes deben, hoxe e mañá, falar e tomar notas na lingua nai.

Falar galego durante 48 horas. Este é o desafío que está tendo lugar hoxe, e que continuará tamén durante toda a xornada de mañá, no IES María Casares de Oleiros. Unha iniciativa que xorde para fomentar o uso do galego entre os case 600 estudantes que ten o centro. Un total de 200 alumnas e alumnos están participando neste reto (ante as expectativas iniciais de acadar 30 implicados), para o cal deberon asinar previamente o "Contrato de compromiso lingüístico", un convenio no cal estipularon o seu nivel de implicación no desafío. Á hora de asinar, toda a rapazada puido escoller entre as opcións "progalego" e "progalegoplus". Elixindo a primeira comprometéronse, durante estas dúas xornadas, a falar a lingua nai no instituto, tomar apuntes e anotar as impresións que van tendo. Asinando a segunda opción (o cal fixo a súa maioría) implicáronse en falar en galego tamén fóra do centro e a utilizar wpp e as redes socias neste mesmo idioma. No contrato, o alumnado tamén puido marcar se ía tentar descubrir música no noso idioma, así como se ía configurar o móbil (no caso dos android) e aplicacións como gmail, drive, etc en galego. O inzo desta idea sementouna o profesorado, entre o que se atopa Nel Vidal, que lle formulou ao alumnado o reto de falar galego durante dous dias completos. E estes estendérono, á súa vez, como un desafío a todo o centro. As paredes, cadeiras, portas e mesas do instituto apareceron empapeladas con post-its hai uns días. As lendas "atréveste?", "aceptas o cambio?" ou "mudas de pel", entre outras, cubriron todo a institución sen máis explicación que un "48h" acompañándoas. Así mesmo, tamén se desenvolveron outras accións co fin de seguir outorgándolle visibilidade á iniciativa. O equipo de normalización tirou avións con máis lendas, pintou encerados e pegou multitude de carteis, feitos cos cales conseguiron que as e os estudantes se interesasen polo misterioso desafío.


O presidente carga contra En Marea e BNG por seren aliados do PSOE e estende esta condición a Vox. A voceira nacionalista lémbralle que o goberno que apoia a formación de extrema dereita é o do PP en Andalucía O centro é a posición política que el mesmo ocupa e as críticas que lle chegan tanto pola esquerda como pola dereita, cuxo contido é cuestión menor, son a mellor proba. Esa foi a actitude amosada este mércores polo presidente Feijóo na sesión de control ao seu Goberno no Parlamento de Galicia. Alí, con independencia de que En Marea, PSdeG e BNG o interrogasen sobre emprego, despoboamento ou lingua, a resposta de Feijóo foi que eses partidos están escorados lonxe da súa centralidade, no caso do BNG mesmo a similar distancia que Vox pola extrema dereita. Todos eles, veu dicir, contribúen a que goberne o PSOE.A primeira pregunta a Feijóo na sesión de control deste mércores chegou do portavoz de En Marea, Luís Villares, que o inquiriu polos 120 millóns de euros non executados en 2018 en políticas de emprego. Villares empregou un ton moito máis comedido que o habitual nel, o que non impediu que Feijóo lle replicase tan duramente como noutros debates previos. Os dous enleáronse en presentar diversos indicadores sobre o emprego do xeito máis favorable aos seus respectivos intereses e Feijóo botoulle en cara ao líder de En Marea unha suposta colaboración do seu partido con gobernos do PSOE noutras comunidades. Feijóo mesmo afeou a Villares que lle pedise explicacións polo paro en Galicia: "Como se vostede non tiveran ningunha responsabilidade, levan gobernando as políticas de paro nove meses en España", dixo, reprochando o apoio de En Marea a Pedro Sánchez."Nunha sesión de control ao presidente da Xunta o presidente da Xunta se mostra indignado coa política do PSOE", ironizou LeiceagaA pregunta do portavoz do PSdeG, Xoaquín Fernández Leiceaga, xirou arredor das políticas da Xunta para frear o despoboamento do rural e dotalo de servizos. A resposta de Feijóo centrouse en afear ao Goberno central que suba impostos, ata o punto de que o socialista verbalizou ese cambio de tornas: "Nunha sesión de control ao presidente da Xunta o presidente da Xunta se mostra indignado coa política do PSOE".Desde o BNG a súa portavoz, Ana Pontón, afeou a Feijóo que a Xunta non estea a cumprir coa súa obriga, recollida no Estatuto de Autonomía, de promover o uso do galego. O presidente respondeu criticando ao BNG que esa formación acate o estatuto por imperativo legal e non o defenda como do PP e comparou esa situación coa proposta de Vox de eliminar as autonomías. "Vostedes non queren o estatuto e eles non queren as autonomías", dixo, para engadir que o BNG ten "moito en común con Vox", empezando por "os mesmos votos", en referencia aos resultados similares que obtiveron nas eleccións xerais. "Non imos pedir permiso nin a Vox, nin a Ciudadanos, nin ao BNG para falar español e para falar galego", dixo Feijóo, sentenciando que "Galicia é bilingüe e non imos renunciar a ningunha lingua". E como fixera con En Marea, á que fixo responsable de que goberne Sánchez, Feijóo tamén atribuíu ao BNG, que non ten deputados no Congreso nin na pasada nin na nova lexislatura, a presidencia de Sánchez. Vox e os nacionalistas galegos, dixo, insistindo nunha idea xa expresada a semana pasada, son "aliados do PSOE" que impiden que goberne o PP. Pontón lembroulle que o goberno que apoia a formación de extrema dereita é o dos populares en Andalucía.


A plataforma SOS Sanidade Pública vén de facer un chamamento público a seguir con mobilizacións "todo o verán". O colectivo defende que a época estival "non debe ser a tumba da Atención Primaria, senón o inicio da súa recuperación". Así o informou nun comunicado de prensa, no que indica que "aos problemas de falta de recursos, de consultas telefónicas en lugar de presenciais, de listas de agarda que superan a semana ou os 15 días, ao peche de centro rurais e PAC de urxencias, súmase agora a diminución do persoal sanitario por baixas laborais, vacacións estivais ou incremento de poboación por turismo". A imparable privatización da sanidade pública galega SOS Sanidade Pública asegura que en moitos municipios a situación pode chegar a ser extrema, porque "poden duplicar ou triplicar o número de persoas". Neste sentido, a plataforma denuncia a "resposta nefasta" da Xunta de "proporcionar vivenda ao persoal médico" en concellos galegos, "rexeitar os pacientes que veñen doutros municipios ou pechar mesmo máis urxencias e PAC". Mobilizacións "cada vez máis numerosas" "Durante meses, a poboación e as plataformas para a defensa da sanidade pública convocaron mobilizacións cada vez máis numerosas, moitas delas con apoio municipal, sen que o Sergas se digne a contestar e o conselleiro négase a reunirse con estas entidades", sinala a plataforma. Asemade, o colectivo advirte que "as mobilizacións permanecerán e acrecentaranse até conseguir os obxectivos de mellora do sistema sanitario público galego". A Atención Primaria galega en risco real de colapso Para SOS Sanidade Pública resulta "intolerábel o desmantelamento" da Atención Primaria, as limitacións de acceso aos centros de saúde ou a deterioración sanitaria do sistema público". "O último despropósito é non poder derivar os pacientes directamente aos especialistas" xa que, denuncian, teñen unha "lista de agarda para entrar na lista de agarda". A plataforma lamenta que a cidadanía teña que contratar seguros privados por esta situación, que "non é a solución", abunda, polo que critica que "a política liberal do PP defende a distribución de bens e servizos por medio de empresas privadas, convertendo neste caso a sanidade nunha mercadoría máis". Non aceptar "resignadamente" a situación O colectivo insiste en que non pode aceptar "resignadamente" esta situación, "nin tolerar o desmantelamento do sistema sanitario público por unha administración sanitaria do PP incapaz e en mans de grupos de presión privada". SOS Sanidade prepara unha ILP en defensa da Primaria Deste xeito, chama a organizar "novas e potentes mobilizacións alí onde a situación o requira".


Summary: As organizacións denuncian "custos disparados" na Galiza para as e os gandeiros de leite que provocan que se produza a perdas.

A Federación Rural Galega (Fruga) e o Sindicato Labrego Galego (SLG) advertiron esta quinta feira da posíbel convocatoria de mobilizacións en breve diante os "custos disparados" na Galiza para as e os gandeiros de leite que provocan que se produza, na actualidade, a perdas. Así o avanzou o coordinador de Sectores Gandeiros de Fruga, Elías Somoza, que anticipou que o vindeiro 2 de novembro manterán unha reunión con produtores de leite en Guitiriz para abordar a situación que atravesa o sector diante a "crise de prezos" agravada polo "notábel aumento" dos custos de produción. "Imos ver que accións tomamos a partir de ter esa reunión, o que está claro é que ten que haber un aumento dos prezos para procurar a supervivencia da maior parte das explotacións lácteas galegas", insistiu. Fruga sostén, apoiándose en datos que facilitou o propio Ministerio de Agricultura este ano, que producir un litro de leite na Galiza "custa entre 35 e 36 céntimos" cando o prezo que se paga despois por el é de 32 céntimos. Datos do Ministerio de Agricultura Pola súa banda, o SLG solicitará á Consellaría do Medio Rural a convocatoria "urxente" da Mesa do Leite, unha iniciativa que se levou ao rexistro da Xunta en Lugo. A secretaria xeral do sindicato agrario, Isabel Vilalba, apelou a que o propio Ministerio de Agricultura recoñece que os custos de produción son superiores. A iso engádese que sobe a electricidade e parámetros moi importantes como son a alimentación e o combustíbel". Denuncia que o prezo "estancouse á baixa", o que, segundo Vilalba, prodúcese de forma "artificial" porque a distribución "comezou a subir os produtos que vende".


Summary: O Parque Arqueolóxico de Campo Lameiro volve celebrar, logo do éxito acadado, ao longo de todo o mes máis 'Noitepedras Astronómico' arredor dos petróglifos e as constelacións. Unha actividade impartida por Benito Vilas, experto en astronomía cultural e autor de varias publicacións no eido da arqueoastronomía e megalitismo.

- En que consiste o 'Noitepedras Astronómico'?- Pois imos ver os petroglifos de Campolameiro de noite e ademais salientar a relación que teñen co ceo, coas estrelas, co sol e coa lúa. Porque ao fin e ao cabo nós somos a primeira sociedade que viviu de costas ao ceo, para as sociedades pasadas comprender o ceo era parte do seu día a día, de como establecían calendarios, rituais, festividades, etc. A propia importancia que tiña na sociedade galega os ciclos de cultivo e noutras cousas, establecíanse en base ás relacións coa lúa. Explicaremos todo o que se pode saber en base aos petróglifos. Tamén explicaremos as constelacións que temos hoxe en día, que non teñen por que ser as mesmas que as que tiñan as sociedades de hai 4.000 anos, o por que dos seus mitos e como son. Ensinaremos tamén a ver o ceo nocturno, a orientarse, etc. Hai certos tipos de motivos como son as coviñas, que poden simbolizar constelacións. - Que teñen que ver os petróglifos coas constelacións?- Precisamente hai certos tipos de motivos como son as coviñas, que poden simbolizar constelacións. O que pasa é que non hai unha forma segura de sabelo, porque ás veces podemos estar querendo ver o que nós queremos. Non deixan de ser hipóteses que hai que seguir estudando. - Hai unha curiosa teoría de interpretación da cornamenta do cervo de Laxe dos Carballos, cal é?- É unha teoría bastante interesante que di que está marcando un calendario de tipo lunisolar, mesturando o calendario luar e o solar, porque ten unha cornamenta de 15 astas en cada punta, que non é para nada natural, entón pode estar marcando outro tipo de relacións. Ademais, o que vén a a ser a crenza do cervo solar é bastante típica dentro da fachada atlántica europea durante algunhas épocas. Na propia cultura posterior celta, o propio Cernnunos [deus celta] tamén ten cornos. No mundo celta existe esa tradición do cervo que marca o inicio solar. Hai veces que os círculos concéntricos ou os labirintos se poden entender tamén dentro destas narracións, como símbolos do sol e da lúa. O que faciamos en Galiza de entender que os ciclos lunares tiñan que ver cos cultivos, cos peixes, etc. iso é en parte astroloxía, aínda que hoxe sexa unha ciencia completamente denostada. - Tes un máster en Astronomía Cultural e Astronomía.- É un máster da Universidade de Gales, e o que alí se estuda precisamente son as relacións que existían no pasado entre as sociedades pasadas e a astronomía, o que pasa é que falar de astronomía e de sociedades megalíticas, ou da propia Roma ou Grecia non se pode desligar da astroloxía, porque a astronomía é algo moi recente, provén da Idade Media, desde Copérnico, anteriormente os termos significaban o mesmo. De feito, en culturas non occidentais as palabras astronomía e astroloxía siguen sendo iguais. É que ao final o que faciamos en Galiza de entender que os ciclos lunares tiñan que ver cos cultivos, cos peixes, etc. iso é en parte astroloxía, aínda que hoxe sexa unha ciencia completamente denostada. No Máster estudabamos as orientacións dos monumentos en función dos astros, os ciclos de observación do ceo, os solsticios, etc. E como recrear o ceo pasado. En arqueoloxía ou en historia non podes recrear o territorio pasado, porque está moi modificado polo ser humano, sen embargo o ceo é igual. No Estado a astronomía cultural é unha disciplina incipiente, apenas existe. - É unha disciplina pouco coñecida por estes lares.- No Estado é unha disciplina incipiente, apenas existe. Desde hai poucos anos estase facendo algo no CSIC ou no Instituto Astrofísico de Canarias, pero pouco. É que aínda está moi relacionado tristemente con estudos non moi serios. - Nas culturas celtas máis, non?- Si, no mundo británico isto ten moita máis tradición. Levan desde os anos 70 con estas inquedanzas. Que exista un máster dedicado a esta temática xa é indicativo, mentres que en todo o mundo hispano non existe nada semellante.


Summary: "Orzamentos sen ambición de país e desilusionantes", así os ve Ana Pontón, en tanto que Luís Villares os cualifica de "propaganda" e de "retorno á austeridade". Leiceaga, por súa parte, critica que o Goberno Feijóo non esgote a capacidade de gasto pactada polo seu partido en Madrid co PP, no Consello de Política Fiscal e Financeira.

A retórica oficial en San Caetano é que os orzamentos para 2017 son expansivos, ao incrementar o teito de gasto en 259 millóns de euros, un 2,9 por cento A oposición non compra esta mensaxe e ve as contas como un elo máis da cadea austericida. Vexamos os seus argumentos. Ana Pontón (BNG) "Son contas sen ambición de país. Desilusionantes". As cifras contradin "o luminoso rótulo de expansivas". Os orzamentos medran menos que "os que agora se pechan". Feijóo desaproveita a oportunidade que lle brindou o Consello de Política Fiscal e Financeira de estirar unha décima máis o déficit público (de 0,5 a 0,6) e, portanto, de colocar 60 millóns de euros máis nas mans da administración galega. "O único expansivo é a débeda pública, que se incrementa en 224 millóns de euros, un 14 por cento máis do que 2016". Critica as exiguas partidas para Cultura e Lingua. Para aquela as contas contemplan 64 millóns de euros, nen a metade do orzamento de 2009. Para esta, menos de 7 millóns de euros, tres veces menos que as do último presuposto do bipartito. As partidas para a dinamización do medio rural e para o investimento en I+D+I son insuficientes. O BNG propuña para pesquisa e desenvolvimento un orzamento de 135 millóns de euros. Luís Villares (En Marea) "O Orzamento para 2017 é propaganda e recupera a senda de austeridade de Feijóo tras superar o ciclo electoral" Estas contas mostran que as dos exercicios 2015 e 2016 eran expansivas exclusivamente porque nos achabamos en período pre-eleitoral. O teito de gasto non sería real porque, afirmou, dos 259 millóns hai que detraer a partida destinada ao pagamento da extra dos funcionarios (por volta de 185 millóns de euros). Xaquín Fernández Leiceaga (PSdeG) Son orzamentos "faltos de ambición". Critica que o goberno galego non esgote a capacidade de gasto, os 60 millóns de euros pactados polo Estado coas comunidades autónomas no CPFF. Denuncia que hai "cifras incoherentes". E así afirma que o aumento salarial anunciado para os funcionarios (a restitución da paga extra) supón 185 millóns de euros, cando nas contas só aparecen 44.


Summary: A formación que lidera Xoán Bascuas presenta o seu programa cara ao 21-O no que aposta polo "emprendemento e o emprego"

Compromiso por Galicia fixo público o seu programa electoral, de cuxa redacción final se encargaron Xulia Guntín, Manuel González e Henrique Monteagudo. O candidato da formación, Xoán Bascuas, afirmou que "a prioridade será impulsar a creación do emprego a través dun cambio de modelo produtivo". Ao fío do programa en materia económica, Manuel González asegurou: "Apostamos firmemente polo emprendemento, especialmente entre os máis novos. Non podemos permitir que toda a inversión en capital humano que se desenvolveu nos últimos anos sexa agora pasto da emigración". Así, avanzou que "para a reactivación da economía é preciso poñela ao dispor do coñecemento e por iso unha das primeiras medidas de CxG sería a unificación de todas as políticas de innovación e coñecemento nunha soa institución, a Axencia Galega de Ciencia e Innovación". "Destinaremos 200 millóns de euros á promoción de enerxías renovábeis e o aforro enerxético, especialmente en inversións públicas, ao entender que é un campo no que se pode crear emprego", engadiu o membro de Compromiso. Pola súa parte, Monteagudo, defendeu un "estado plurinacional que brinde maiores cotas de autogoberno como aval para unha maior defensa dos intereses de Galicia"."Resulta inaceptable a redución de deputados, defendemos unha reforma do sistema electoral que sexa garante dunha auténtica representación dos cidadáns, e tamén a supresión das deputacións provinciais", dixo. Por último, Xulia Guntín declarou que "malia ás restricións económicas hai marxe para unha ambiciosa política social, que fai necesario un modelo fiscal que garanta a educación pública e consiga unha maior eficiencia no gasto público".


Summary: A Plataforma Auga Limpa xa! Fala de "grave contaminación da auga polas parcelas de sacrificio".

A Plataforma Auga Limpa Xa! insta a administración a romar medidas para correxir a situación de "descontrol" na que se atopan explotacións como a de Pastizal de Maus, na parroquia de Maus de Salas, no concello de Muiños, "unha extensión de monte veciñal de máis de 150 hectáreas". A explotación, explica o colectivo da Limia, conta con 150 cabezas de vacún en réxime semi-extensivo. A área elexida por Coren para instalarse non foi ao chou, explican. "É unha zona de montaña da provincia de Ourense, despoboada e lonxe de grandes núcleos habitados, todo ideal para traballar con total impunidade no que a xestión de residuos, residuos que nin sequera proceden da propia explotación senón que son trasladados en grandes camións cisterna dende outras explotacións afastadas do lugar". A Plataforma fala de xurros de porcino, "residuo do que a empresa ten excedente, carecendo de capacidade para xestionalo axeitadamente". Os xurros vertidos en grandes doses concentradas "pasa a converterse nun potente axente contaminante". A parcela é atravesada por un regate, Porqueirós, que engrosa con achegas de auga de nacentes localizados dentro da mesma parcela. "É neste curso de auga no que radica o maior problema da contaminación", di a plataforma, que lembra que xa en 2004 o propio Concello de Muíños solicitou a Coren "a corrección das malas prácticas levadas a cabo pola empresa no interior do pasteiro". Na veciñanza do Val do Limia "continúa o malestar polas malas prácticas levadas a cabo por Coren na explotación do pasteiro de Maus de Salas, malestar que segue a medrar ano tras ano como consecuencia da proliferación de cianobacterias no encoro das Conchas, tendo como principal orixe o aumento excesivo de nitratos nas augas procedente da industria porcina". Afirman que as verteduras na explotación das Maus son as causantes desta contaminación, que afectan de xeito directo a un regato principal subsidiario do río Limia. A Plataforma considera que se está perante un exemplo de "como explotacións gandeiras en extensivo da provincia de Ourense, montes comunais na gran maioría, se están a empregar como "parcelas de sacrificio" para verter indiscriminadamente xurros procedentes da macroindustria cárnica intensiva ".


Summary: O FIOT abriu onte, sexta feira, a súa 25ª edición con 34 espectáculos coa comedia como protagonista. Os espectadores poderán ver catro estreas absolutas e oito estreas en Galiza desde o 23 de setembro ao 29 de outubro.

O Festival Internacional Outono de Teatro (FIOT) de Carballo abriu onte a súa 25ª edición, na que se inclúe un total de 34 espectáculos, entre os que hai catro estreas absolutas e oito estreas en Galiza na programación de sala, no OTNI e na Rúa dos Contos. Para celebrar as súas vodas de prata, o FIOT conta coa participación de compañías teatrais que marcaron a traxectoria do festival co obxectivo de homenaxear o público. Deste xeito, o aperitivo corre a conta da compañía madrileña Yllana, unha das máis veteranas sobre os escenarios de Carballo, que o 23 de setembro tamén conmemorará na capital de Bergantiños o seu 25 aniversario. Cándido Pazó estrea 'O Tolleito de Inishman', un moderno clásico universal Dentro da programación de sala, un dos pratos fortes é a estrea absoluta, o 14 de outubro, de 'O Tolleito de Inishman', un moderno clásico universal, de gran éxito en todo o mundo, agora dirixido e adaptado polo Xograr do Outono Cándido Pazó e interpretado pola Xograr de Outono da edición de 2015, Susana Dans. A obra está coproducida polo FIOT. Entre as estreas absolutas tamén destaca "Dous homes e un vespino". Despois de facer rir a media Galiza, os populares cómicos Xosé Touriñán e Pepo Suevos presentan o 15 de outubro o seu novo espectáculo para cumprir co mandamento principal desta edición: divertirse e sacar un sorriso ao público. O resto de estreas absolutas inclúense na programación da Rúa dos Contos, protagonizada polo Mago Álex co seu espectáculo "De ilusións tamén se vive" (1 de outubro) e Píscore con "Concerto singular" (7 de outubro). Estreas en Galiza A presente edición será testemuña de numerosas estreas no país. Ademais do prólogo de Yllana, a compañía valenciana L'Om Imprebís adentrarase na esencia do FIOT cun xogo escénico, de luces e telóns con "La Crazy Class" (16 de outubro). Por primeira vez tamén chega a Galiza a obra "La estupidez" (29 de outubro), da compañía Feelgood Teatro, unha hilarante road-movie interpretada por coñecidos rostros do panamorama televisivo como Fran Perea e Toni Acosta. A sesión dobre do 8 de outubro tamén contará coa estrea en Galiza de "Hey Bro! Hipstershow!", do célebre comediante Rafael Maza (Fabiolo). A VII edición do ciclo OTNI unha dobre ración de estreas, cos espectáculos "Micro-Shakespeare" (21 de outubro) de Laitrum Teatre e "Penev" (27 de outubro) de La Teta Clava Producciones. Shakespeare e Cervantes As estreas en Galiza tamén mergúllanse na celebración do IV Centenario da morte de Cervantes e Shakespeare, que é un dos elementos principais desta 25ª edición. Este é caso da estrea na nosa comunidade de "Sueño de una noche de verano" (22 de outubro), de Metatarso Producciones. O premio Xograr de Outono é para un dos máis populares actores galegos, Miguel de Lira As referencias aos mundos de Cervantes, como é o caso de "Rinconete y Cortadillo" (9 de outubro), de Sexpeare Teatro e a "Cervantina" (23 de outubro), versións e diversións sobre textos do autor español da man dunha das compañías máis aclamadas polo público de Carballo, Ron Lalá, que leva a cabo esta produción en coordinación coa Compañía Nacional de Teatro Clásico. Actividades do Fiotiño Os máis pequenos sempre teñen un oco no festival no marco das actividades do Fiotiño. Volve a "Noite branca no teatro" os días 24 e 25 de setembro. Os nenos poden divertirse mentras aprenden a ser xornalistas no "Pequeperiodistas", unha actividade na que poderán entrevistar aos actores que veñen ao festival. Unha das novidades é "Time Lapse", obradoiro para os fioteiros a partir de seis anos no que se realizará unha montaxe audiovisual onde nenos e adultos interactuarán bailando, interpretando e cantando. Na rúa poderase gozar dos espectáculos "Ritmo refugallo" (30 de setembro) do Trío Refugallo e "Tripula" (1 de outubro) dos Farrés Brothers. E, coma sempre, un veterano: o Concurso Escolar de Teatro Lido Xosé Manuel Eirís, que reparte premios por valor de 850 euros. Xograr de Outono No seu 25ª aniversario, o FIOT quere entregar o Xograr do Outono a un dos actores que participou na primeira edición do festival e que é unha das figuras que iniciou o teatro alternativo, de compromiso e experimentación en Galiza. Trátase do Premio Nacional de Teatro Miguel de Lira, quen recollerá o seu galardón o 21 de outubro, unha vez que se baixe do escenario despois da representación de "Eroski Paraíso".


Summary: A variante ómicron xa se detectou na Península Ibérica, a onde chegou a través dun xogador surafricano do equipo Belenenses, de Primeira División portuguesa.

O risco que supón globalmente a nova variante ómicron do coronavirus é "moi alto", segundo advertiu esta segunda feira a Organización Mundial da Saúde (OMS) nun informe sobre esta nova cepa do SARS-CoV-2. "Tendo en conta as elevadas mutacións da ómicron, con potencial de ser máis resistentes á inmunización e máis contaxiosas, o risco de que a variante se transmita en todo o mundo é alta", afirma o documento da OMS. A OMS pide aos seus estados membros que tomen determinadas accións prioritarias, entre elas "acelerar a vacinación canto antes, especialmente entre poboación de risco que siga sen vacinar" "Pode haber novas vagas de covid-19 con graves consecuencias, dependendo de moitos factores, como o lugar onde esas ondas ocorran", anticipa o resumo do informe. "Acelerar a vacinación" Perante estes riscos, a OMS pide aos seus estados membros que tomen determinadas accións prioritarias, entre elas "acelerar a vacinación canto antes, especialmente entre poboación de risco que siga sen vacinar". Tamén solicita a todos os países que aumenten as medidas de vixilancia, que reporten posíbeis casos ou focos asociados coa variante, e que os laboratorios incrementen os traballos de secuenciación necesarios para analizar a estrutura do coronavirus. A OMS non recomenda no informe técnico abertamente que prohiban os voos a determinadas rexións, sinalando unicamente que as autoridades estatais "deben usar bases científicas á hora de axustar de forma puntual as medidas ao redor das viaxes internacionais". Admite, en todo caso, que por agora os casos de ómicron que se detectaron xa en catro áreas (África, Europa, Oriente Medio e Asia Oriental) están relacionados coas viaxes, aínda que "é de esperar que a principal orixe dos casos vaia cambiando a medida que se vai obtendo máis información".


Summary: O grupo leva na xira pezas feministas e fala de temas tabú. Ademais, atrévese a cantar a mesma música fóra da Galiza porque, aseguran, o idioma enténdese igual

Este verán é difícil que alguén vaia xirar 'como a roda do muíño' mais vaise intentar. Malia o feche dos concertos a contra o reloxo, as compoñentes do grupo De Vacas séntense unhas privilexiadas porque a axenda estival está a resultar "moito mellor do que imaxinabamos". Seguen a aparecer actuacións quer no estío, quer no outono, e pouco importa que as datas non estean claras. A idea é ir "a Pontevedra, Ávila, Santa Comba...". Os pases van ser, segundo explica Paula Romero, co "novo espectáculo El anillo p'a cuando que viñemos de presentar en maio do 2019". Apenas lles quedaron uns meses para dalo a coñecer porque o coronavirus fixo estragos nesta tempada. Pero hai que recuperarse e De Vacas –Inés Salvado, Faia Díaz, Guillerme Fernández e Paula Romero– continúa preparando novas sorpresas, con independencia de que "o confinamento lle pasase factura á creatividade". O nome da xira xa dá unha idea das xogadas que a banda sube ao escenario. Son capaces de converter unha canción con acenos machistas nun himno feminista. E se hai que falar da menstruación e desbotar vergoñas e mitos tamén o fan. Quizais por iso o seu traballo ten parte de parodia. Pero non enganan a ninguén. A carga musical, compositiva e creativa que hai detrás é moi importante. De Vacas cantan e tocan e fano moi ben, se non non seguirían animando verbenas de aquí e aló. De onde saen as letras ben afiadas polas que cambian as orixinais? "Nacen nun proceso creativo compartido porque temos un sentido do humor bastante similar", revela Romero. Nuns casos as modificacións tocan directamente "a letra", noutros o afiado sentido musical destas artistas párase na base das cancións."Ás veces hai que rir ou reivindicar e verbalizar temáticas: en 'Son eu' falamos de cousas que, a estas alturas, continuamos vendo como tabú", lamenta. Tanto no país como fóra, onde tocaban bastante. Cando se lle pregunta se os temas en galego funcionan fóra, di que "unha das cousas máis bonitas que aprendemos é que dá igual que cantes en romanés ou en galego: entenden perfectamente".